ועדת החינוך, התרבות והספורט, כנסת 18, פרוטוקול מספר 1, 2009-05-05 13:00

זבולון אורלב: רשות הדיבור ליושב ראש הכנסת, בבקשה.

ראובן ריבלין: רבותי חברי ועדת החינוך, יש לי כבוד גדול להיות כאן בפתיחת דיוני ועדת החינוך בכנסת ה-18.

ראובן ריבלין: ועדת החינוך היא אחת הוועדות החשובות ביותר שקיימות בכנסת ישראל ובחברה הישראלית שכן אנחנו בישראל מבקשים להיות אור לגויים לאמור, חבר הכנסת גנאים, לגויים האחרים מחוץ למדינת ישראל, והדבר הזה הוא ליווי ועדת החינוך.

ראובן ריבלין: הייתי חבר בוועדות רבות ואחת החוויות היותר גדולות שהיו לי בכנסת ישראל בשנות חלדי מאז 1988 הייתה השתתפות בדיוני ועדת החינוך בשתי כנסות והוועדה כאן היא ועדה שמופקדת חינוכם של כל ילדי ישראל והדבר הזה הוא לא דבר שאנחנו יכולים לבוא ולומר שאנחנו חברים בוועדה, משום שהחינוך כולו מוטל על כתפיה של ועדה זו אשר היא זו המלווה גם את הממשלה בהחלטותיה ובהכרעותיה, גם את חוק שיפוצל אם וכאשר ואם בכלל מחוק הסדרים והיא גם ועדה שדנה בכל אותם נושאים שאליהם צריך את אישור הכנסת כאשר יש התערבות במערכת החינוך מבחינת חוק חינוך חובה באגרות או בתשלומים כאלה ואחרים או בפעילויות כאלה ואחרות של בתי הספר.

ראובן ריבלין: בתי הספר מופקדים בידי המורים והאחריות כולה רובצת לפתחכם.

ראובן ריבלין: אני רוצה לומר זאת בחרדה רבה כבן לארץ הזאת, בן למדינה הזאת ובן לתקופה שבה לא היינו עם עצמאי.

ראובן ריבלין: אם אנחנו לא ניתן את כל המשאבים הדרושים מעת לעת, גם בזמנים שבהם אנחנו נמצאים במשבר כלכלי חמור בבחינת התעלמות מהשקעה שיכולה להשליך על עתידו של העם הזה לדורי דורות – אנחנו פשוט לא ממלאים את תפקידנו.

ראובן ריבלין: אני חושב שכאן, קואליציה ואופוזיציה צריכים לעמוד לימין החינוך בישראל במובן זה שהיום כאשר החלו ברפורמה שאנחנו רק בתחילתה, והממשלה הקודמת לא מתוך כוונה רעה חלילה, לא הקציבה את ההקצבות הדרושות לקיום הרפורמה בבסיס התקציב.

ראובן ריבלין: אתם צריכים להבין שכשהחלה הרפורמה היה ברור שבינואר נקיים תקציב חדש ואליו יוכנסו בבסיס התקציב כל אותם דברים שאנחנו צריכים כדי לכלכל את אותה רפורמה וגם את אותה כוונה לבוא ולעזור בשיפור מצב החינוך בישראל כתוצאה מהמטלות הכלכליות שהיו והגזרות הכלכליות שהיו כורח, גם אם הוא מגונה, כורח שבלעדיו אי אפשר היה לקיים את הכלכלה, כולנו באנו וחשבנו שאנחנו פותחים זמן חדש והנה הצונאמי הכלכלי בא ופשט על העולם כולו וגם עלינו ויש סכנה גדולה משום שהיום נדמה לי, מתוך קריאה בעיתון, שמשרד החינוך נמצא בגירעון שוטף, נמצאת פה חברת כנסת שהיא מנכ"לית לשעבר, בגירעון של כמעט 700 מיליון ₪, גירעון שהוא תשלומים שניתנו על חשבון התקציב של שנה זו ושעדיין אין להם מענה תקציבי לשנה הבאה.

ראובן ריבלין: ואם חלילה נימצא במצב שבו צריכים לקצץ בחינוך – אתם צריכים להבין שבוודאי לא יתנו את אותם דמים שהיו מיועדים ולא ניתנו.

ראובן ריבלין: עת קשה היא לעם ישראל ואנחנו צריכים לעמוד כאן ולהסביר, בוודאי אני סומך במאה אחוז על מנכ"ל משרד החינוך לשעבר, על שר הרווחה לשעבר, על חבר הכנסת אחד מהוותיקים, ואפשר לומר שבגלל אישיותו הוא גם יושב ראש ועדת החינוך בעת פוליטית זו.

ראובן ריבלין: לא תמיד יש אנשים שהם במפלגה שהם פחות מ-26 או 27 חברים שהם יושבי ראש ועדת החינוך של הכנסת.

ראובן ריבלין: בין השאר הדבר נובע בגלל אישיותו הפרלמנטרית, קטונתי מלדבר על אישיותו מעבר לפרלמנט, אבל בתור יושב ראש כנסת מותר לי לדבר על אישיותו הפרלמנטרית, אין כל ספק שהוא יושב ראש ועדת החינוך בין השאר בגלל סגולותיו האישיות ואני בטוח שעם ישראל יודע שהוא הפקיד בידי ועדה שאמורה לעזור לממשלה להבין את הצרכים שעם ישראל מחויב בהם ושבלעדיהם אין, כי בלי חינוך – אוי לנו ואבוי לנו ואוי לעתידנו.

ראובן ריבלין: תודה רבה לכם.

ראובן ריבלין: בנימה אופטימית אני רוצה לסיים וכמובן לומר איזשהו פסוק שאני בטוח שנמשיך לקיים את הדיונים גם כשיש מחלוקות, מחלוקות שהן מחלוקות שמתקבלות ומחלוקות שאינן מתקבלות, מחלוקות אישיות ומחלוקות ענייניות, כאשר מדובר בכל ילדי ישראל, ילדי ישראל שייכים לקדימה ועד אחורה – לכולם.

זבולון אורלב: תודה רבה ליושב ראש הכנסת.

זבולון אורלב: אני מתנצל, נעשה הכל בקצרה, אני כרגע בשנת אבל ויש לי חיוב ובאחת וחצי יש מניין בכנסת ואני חייב להיות שם.

זבולון אורלב: ראשית אני רוצה להודות ליושב ראש הכנסת וליושב ראש ועדת הכנסת על האמון שנתנו בי וגם כמובן לחברי ועדת החינוך שנתנו בי אמון והצביעו פה אחד בעד בחירתי.

זבולון אורלב: אני אעשה כל דבר כדי לא לאכזב ואני רואה את עצמי מחויב ופתוח ומאזין ומקשיב לכל אחד ללא יוצא דופן מ-12 חברי הוועדה שלנו.

זבולון אורלב: הדבר השני הוא, אני מאמין שכולנו יודעים שמערכת החינוך נמצאת בתקופת חירום.

זבולון אורלב: ממש בתקופת חירום, על עברי פי פחת במדרון מאוד חלקלק תחת סכנות מאוד מהותיות ורציניות שקוצר הזמן איננו מאפשר לפרט אותן.

זבולון אורלב: לכן אנחנו נכנסים לתקופה שבה לוועדת החינוך, התרבות והספורט יהיה תפקיד מרכזי לסייע למדינת ישראל לחדש ימינו כקדם, להחזיר את מערכת ה חינוך ואף להוסיף כדי שתהיה במקומה הראוי לה בחברה תרבותית, בחברה יהודית, בחברה מתקדמת כמו החברה במדינת ישראל.

זבולון אורלב: הודעתי כבר באופן אישי, אני מקווה שחברי הוועדה יצטרפו אלי, שניאבק בכל דרך פרלמנטרית, אפשרית ומותרת כדי להיאבק בכוונות הקיצוץ.

זבולון אורלב: אני רואה בכוונות הקיצוץ ממש חבלה לאומית באינטרס קיומי וחיוני של מדינת ישראל ושל העם ולכן איאבק בכל הדרכים.

זבולון אורלב: הדבר הנוסף שרציתי לומר הוא שיש פרוצדורה של דיונים מהירים.

זבולון אורלב: אני כבר אומר לחברי הוועדה, אין צורך שתגישו דיונים מהירים בפרוצדורה הרגילה.

זבולון אורלב: אני רוצה לקצר לכם את הדרך, אם תפנו למזכירות הוועדה לדיונים מהירים ניענה במידת האפשר.

זבולון אורלב: אני חושב שלחברי הוועדה יש עדיפות גדולה מאוד לעצב ולקבוע את סדר היום של הוועדה ונוכל לעשות את הדבר הזה.

זבולון אורלב: אני גם שמח מהרכב הוועדה שפה ושם ניסיתי גם להשפיע.

זבולון אורלב: אני חושב שההרכב מזמן לנו חברים שיכולים לתרום תרומה מאוד משמעותית בקידומה של מערכת החינוך, התרבות והספורט במדינת ישראל.

זבולון אורלב: שני חברים ביקשו לדבר ואני מבקש ממש בקצרה, אלכס מילר והרב מוזס, בבקשה אלכס.

אלכס מילר: תודה אדוני היושב ראש.

אלכס מילר: ראשית אני מברך אותך על כניסתך לתפקיד יושב ראש הוועדה.

אלכס מילר: היו לנו הרבה שעות חינוך בכנסת ה-17.

אלכס מילר: אני מכיר אותך כבן אדם שבאמת עשה ועושה למען החינוך רבות ואני מאמין שפעילותך בוועדה הזאת יביא לשיפור המערכת.

אלכס מילר: אמרת קודם שהמערכת במצב חירום, אני מחזק את דבריך.

אלכס מילר: החינוך בישראל הוא הנכס האסטרטגי הגדול וכל קיצוץ במערכת הזאת יפגע בילדי ישראל ואנחנו חייבים להילחם שהקיצוץ הזה לא יעבור.

אלכס מילר: יש לך פה הרבה חברים שהם גם חברים בוועדת הכספים, אני מאמין שתנצל את זה ונוכל להיאבק גם בוועדת הכספים לטובת החינוך ולשפר את תקציב המדינה לטובת החינוך בישראל, תודה.

זבולון אורלב: תודה, חבר הכנסת מוזס.

מנחם אליעזר מוזס: אדוני היושב ראש, אני רוצה לאחל לך על הבחירה המוצלחת.

מנחם אליעזר מוזס: נבחרתי אתמול כיושב ראש סיעת יהדות התורה והייתה לי הברירה לקבל את הוועדה ה"יוקרתית" שכל אחד חפץ בה – חוץ וביטחון, אמרתי: לא, אני רוצה ללכת דווקא לחינוך.

זבולון אורלב: זאת ועדת הביטחון האמיתית.

מנחם אליעזר מוזס: אני רוצה להגיע לזה.

דניאל בן-סימון: דילמה קשה, לא?

4398: דילמה לא פשוטה.

זבולון אורלב: זה רק מלמד על מי שהחליט.

מנחם אליעזר מוזס: והחלטתי, כי אני מכיר את זבולון זה 33 וחצי שנים, כשעוד התחיל את דרכו במשרד הרווחה ועבדנו לצידו של המנוח זבולון המר שהחינוך היה ברמ"ח איבריו ושס"ה גידיו.

מנחם אליעזר מוזס: אני יכול להעיד שזבולון הוא תלמיד מובהק ושזכה לכבוד הזה להגיע לדרגה הזאת של יושב ראש ועדת החינוך, אני בהחלט רואה מקום לשיתוף פעולה עם זבולון.

מנחם אליעזר מוזס: אני רוצה להתמקד בנושא אחד, אחת הסיבות שרציתי את ועדת החינוך היא שאמרתי שעל ידי יושב ראש הוועדה הנוכחי נוכל להגביר את הזהות השורשית היהודית של דור העתיד שלנו ושלא יהיו כגידולי מים אלא שורשים בחינוך היהודי.

מנחם אליעזר מוזס: בכל חינוך צריכים את השורשים כי גידולי מים אין להם קיום לעומת זאת שורשים זה הקיום האמיתי.

מנחם אליעזר מוזס: אני מאחל לזבולון ולכל החברים שתשרה שכינה במעשה ידינו, אמן.

זבולון אורלב: חברים, אני רוצה שוב להודות באופן אישי.

זבולון אורלב: אשמח גם שחברי הוועדה יציעו רעיונות, דרכים, אנחנו בהחלט פתוחים.

זבולון אורלב: אנחנו מקיימים ישיבה ראשונה כבר מחר.

זבולון אורלב: אגב, הוועדה משודרת אז לבוא עם עניבות וחליפות יפים ונאים לאולם ההרצאות.

זבולון אורלב: הדיון יהיה בסוגיית הכוונה לסגור את בית הספר לרפואת שיניים והמכינה הקדם אקדמית באוניברסיטת ת"א.

זבולון אורלב: בשבוע הבא כבר מזומנות לנו ישיבות באשר לסוגיה של הטלביזיה החינוכית, גם באשר לשביתה באוניברסיטה הפתוחה, בית הרב קוק ואולי גם להעביר כבר חוק ראשון, להחיל רציפות על חוק בית העצמאות.

זבולון אורלב: תודה רבה, הישיבה נעולה.